- Jeg samler på alt mulig! Det ligger i familiens gener på begge sider faktisk. Jeg mistenker at min mormor har skraphandlerlisens; hun og tante tråler alle loppemarkeder og auksjoner de kommer over. Sønnen min er av samme ulla og samler på steiner og papirfly, forteller Isabelle.
Selv har hun samlet rare gjenstander og bruktmøbler fra alle storbyene hun har bodd i - London, Berlin, Paris og Oslo, som fyller kunstnerhjemmet sammen med donasjoner fra venner og familie:
- Da vi flyttet inn her fant alle jeg kjenner frem noe de ikke hadde plass til selv, alt fra serviser til store sofaer. Jeg tok imot mye, men nå har jeg lært meg å si nei innimellom, smiler hun.